Baġit ġenerali tal-Unjoni Ewropea għas-sena finanzjarja 2021 - it-taqsimiet kollha Kumitat għall-Baġits Riżoluzzjoni tal-Parlament Ewropew tat-12 ta' Novembru 2020 dwar il-pożizzjoni tal-Kunsill dwar l-abbozz tal-baġit ġenerali tal-Unjoni Ewropea għas-sena finanzjarja 2021 (11072/1/2020 – C9-0314/2020 – 2020/1998(BUD)) Il-Parlament Ewropew, – wara li kkunsidra l-Artikolu 314 tat-Trattat dwar il-Funzjonament tal-Unjoni Ewropea, – wara li kkunsidra l-Artikolu 106(a) tat-Trattat li jistabbilixxi l-Komunità Ewropea tal-Enerġija Atomika, – wara li kkunsidra d-Deċiżjoni tal-Kunsill 2014/335/UE, Euratom tas-26 ta' Mejju 2014 dwar is-sistema tar-riżorsi proprji tal-Unjoni Ewropea, – wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014 u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, – wara li kkunsidra r-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020, – wara li kkunsidra l-proposta emendata tal-Kummissjoni, tat-28 ta' Mejju 2020, għal regolament tal-Kunsill li jistabbilixxi l-qafas finanzjarju pluriennali għas-snin mill-2021 sal-2027 (COM(2020)0443), – wara li kkunsidra l-Ftehim interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba, – wara li kkunsidra r-rapport interim tiegħu tal-14 ta' Novembru 2018 dwar il-qafas finanzjarju pluriennali 2021-2027 – il-pożizzjoni tal-Parlament bil-ħsieb ta' qbil u r-riżoluzzjoni tiegħu tat-23 ta' Lulju 2020 dwar il-konklużjonijiet tal-laqgħa tal-Kunsill Ewropew straordinarju tas-17-21 ta' Lulju 2020; – wara li kkunsidra r-riżoluzzjoni tiegħu tad-19 ta' Ġunju 2020 dwar il-linji gwida ġenerali għat-tħejjija tal-baġit 2021, Taqsima III - Il-Kummissjoni, – wara li kkunsidra r-riżoluzzjoni tiegħu tal-14 ta' Mejju 2020 dwar l-estimi tad-dħul u tal-infiq tal-Parlament Ewropew għas-sena finanzjarja 2021, – wara li kkunsidra l-abbozz tal-baġit ġenerali tal-Unjoni Ewropea għas-sena finanzjarja 2021, adottat mill-Kummissjoni fis-27 ta' Lulju 2020 (COM(2020)0300) (l-"AB"), – wara li kkunsidra l-pożizzjoni dwar l-abbozz ta' baġit ġenerali tal-Unjoni Ewropea għas-sena finanzjarja 2021, adottata mill-Kunsill fit-28 ta' Settembru 2020 u li ntbagħtet lill-Parlament Ewropew fl-1 ta' Ottubru 2020 (11072/1/2020 – C9-0314/2020), – wara li kkunsidra r-riżoluzzjoni leġiżlattiva tiegħu tas-16 ta' Settembru 2020 dwar l-abbozz ta' deċiżjoni tal-Kunsill dwar is-sistema tar-riżorsi proprji tal-Unjoni Ewropea, – wara li kkunsidra l-Artikolu 94 tar-Regoli ta' Proċedura tiegħu, – wara li kkunsidra l-opinjonijiet tal-kumitati ikkonċernati, – wara li kkunsidra r-rapport tal-Kumitat għall-Baġits (A9-0206/2020), Ħarsa ġenerali Ifakkar li l-2021 għandha tkun l-ewwel sena tal-Qafas Finanzjarju Pluriennali (QFP) il-ġdid; jiddispjaċih li minħabba d-dewmien fin-negozjati dwar il-QFP/Riżorsi Proprji (QFP/RP), li għalihom il-Parlament ilu lest minn Novembru 2018 u li ma setgħux jibdew qabel il-konklużjonijiet tal-Kunsill Ewropew tal-21 ta' Lulju 2020, kif ukoll minħabba t-tifqigħa tal-COVID-19, il-proċedura baġitarja għall-2021 s'issa ma setgħetx tibni fuq ftehim solidu u ambizzjuż dwar il-QFP; Jinnota li l-Kummissjoni ppreżentat abbozz ta' baġit (AB) għall-2021 ibbażat fuq il-proposti tal-QFP tagħha stess, li ġew aġġornati f'Mejju 2020, filwaqt li l-Kunsill illimita l-qari tiegħu, bl-eċċezzjoni tal-Intestatura 7, għal traduzzjoni aritmetika tal-konklużjonijiet tal-Kunsill Ewropew, fl-istennija tal-Ittra Emendatorja li l-Kummissjoni se tuża biex taġġorna l-proposta tagħha wara li jintlaħaq ftehim politiku dwar il-QFP/RP; Jieħu nota tal-pożizzjoni tal-Kunsill dwar l-AB, inkluża l-importanza li jagħti lill-Ittra Emendatorja; jaqbel mal-Kunsill dwar l-Ittra Emendatorja, filwaqt li jixtieq jippreżenta qari li jsegwi l-prijoritajiet tal-Parlament dwar il-QFP/RP u l-Baġit 2021 b'mod koordinat; jinnota li dan l-approċċ huwa motivat ukoll miż-żmien limitat li se jibqa' wara l-preżentazzjoni tal-Ittra Emendatorja; Ifakkar li fir-riżoluzzjoni tiegħu tad-19 ta' Ġunju 2020 imsemmija hawn fuq dwar linji gwida ġenerali għat-tħejjija tal-Baġit 2021, il-Parlament saħaq li l-enfasi primarja tal-Baġit 2021 għandha tkun li jittaffew l-effetti tat-tifqigħa tal-COVID-19 u jiġi appoġġat irkupru mibni fuq il-Patt Ekoloġiku Ewropew u t-trasformazzjoni diġitali, sabiex ikunu promossi t-tkabbir ġust, inklużiv u sostenibbli, il-ħolqien ta' impjiegi ta' kwalità għolja u l-għan fit-tul tiegħu tal-konverġenza soċjoekonomika; Jilqa' l-Pjan ta' Rkupru tal-UE; jinsisti, madankollu, fuq il-ħtieġa li jiġi stabbilit b'mod ċar ir-rwol tal-awtorità baġitarja fl-awtorizzazzjoni tad-dħul assenjat estern, b'mod partikolari tal-istrument għall-irkupru Next Generation EU, skont il-proċedura baġitarja annwali; Ifakkar fil-pożizzjoni li l-miri tal-integrazzjoni tal-klima u l-bijodiversità tal-QFP 2021-2027 iridu jmorru lil hinn mil-livelli tal-objettivi tal-perċentwali ta' nfiq stabbiliti fir-rapport interim tiegħu; għandu l-għan, għalhekk, li jikseb livell ta' nefqa għall-bijodiversità ta' mill-inqas 10 % u livell ta' nefqa għall-integrazzjoni tal-klima ta' mill-inqas 30 % għall-2021; itenni t-talba tiegħu għal kunċett ta' integrazzjoni tal-perspettiva tal-ġeneri li jiġbor flimkien informazzjoni speċifika għall-ġeneri dwar l-objettivi, l-inputs, l-outputs, ir-riżultati, inklużi l-impenji ta' finanzjament għall-ugwaljanza bejn il-ġeneri u l-metodoloġija għas-segwitu u r-rappurtar tan-nefqa fuq l-ugwaljanza bejn il-ġeneri; 7. itenni t-talba tiegħu lill-Kummissjoni biex tistabbilixxi kriterji ta' eliġibbiltà ċari għal metodoloġija ġdida stretta u komprensiva għan-nefqa relatata mal-klima kif ukoll dik relatata mal-bijodiversità, fil-forma ta' Regolamenti ta' Qafas li jiżguraw l l-proġetti li jissodisfaw il-kriterji tekniċi rilevanti ta' skrinjar żviluppati skont ir-Regolament (UE) 2020/852 biss għandhom jitqiesu meta jikkontribwixxu għal dawk il-miri ta' nfiq, flimkien mal-miżuri korrettivi korrispondenti, fejn rilevanti, u l-implimentazzjoni sħiħa tal-prinċipju ta' "ma ssir l-ebda ħsara sinifikanti" msemmi fl-Artikolu 17 tar-Regolament (UE) 2020/852 biex jiġi żgurat li l-Unjoni tissodisfa l-impenji tagħha skont il-Ftehim ta' Pariġi u t-talba tagħha għall-eliminazzjoni gradwali tas-sussidji indiretti fuq il-fjuwils fossili u projbizzjoni tas-sussidji diretti fil-baġit kollu tal-UE; Jiddeċiedi li jżid il-livelli stabbiliti fir-rapport interim tal-QFP tal-14 ta' Novembru 2018, il-ħmistax-il programm emblematiku identifikati fir-riżoluzzjoni tiegħu tat-23 ta' Lulju 2020 dwar il-konklużjonijiet tal-laqgħa straordinarja tal-Kunsill Ewropew tas-17-21 ta' Lulju 2020 (Orizzont Ewropa, InvestEU, Erasmus+, il-Garanzija għat-Tfal, il-Fond għal Tranżizzjoni Ġusta, Ewropa Diġitali, il-Faċilità Nikkollegaw l-Ewropa, LIFE, EU4health, il-Fond għall-Ġestjoni Integrata tal-Fruntieri, Ewropa Kreattiva, il-programm dwar id-Drittijiet u l-Valuri, il-Fond Ewropew għad-Difiża, l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI) u l-għajnuna umanitarja, kif ukoll l-aġenziji rilevanti tal-UE u l-Uffiċċju tal-Prosekutur Pubbliku Ewropew); jiddeċiedi wkoll li jibbaża l-qari tiegħu fuq il-limiti massimi tal-QFP proposti mill-Kummissjoni fl-AB; iqis li kwalunkwe żieda għall-programmi emblematiċi għandha tkun akkumpanjata minn żieda korrispondenti fil-limitu massimu tal-intestatura rilevanti tal-QFP; jiddeċiedi li jsaħħaħ il-finanzjament għall-prijoritajiet tal-Parlament, fost l-oħrajn fl-oqsma tat-tibdil fil-klima, l-enerġija, l-interkonnettività diġitali u tat-trasport, l-ispazju, l-SMEs, it-turiżmu, is-sigurtà, il-migrazzjoni, id-drittijiet fundamentali u l-azzjoni esterna; Jaċċetta ż-żidiet tal-Kunsill fl-Intestaturi 1, 2a u 3, bl-eċċezzjoni tal-linji fejn huwa jiddeċiedi fuq ammont ogħla ta' approprjazzjonijiet; jaċċetta wkoll iċ-ċaqliq tar-raggruppament tar-Reżiljenza mill-Intestatura 5 għall-Intestatura 2b; Jafferma mill-ġdid l-impenji preċedenti tiegħu li jagħmel użu sħiħ mill-possibbiltà tal-użu mill-ġdid tad-diżimpenji għar-riċerka stabbiliti fl-Artikolu 15(3) tar-Regolament Finanzjarju; Jinsisti fuq il-ħtieġa ta' nomenklatura baġitarja aktar dettaljata li tippermetti lill-awtorità baġitarja teżerċita bis-sħiħ ir-rwol tagħha ta' teħid ta' deċiżjonijiet fil-proċedura baġitarja annwali u l-iskrutinju fuq l-implimentazzjoni tal-baġit fl-Intestaturi 2b, 4 u 6; Bħala regola ġenerali, jiddeċiedi li jreġġa' lura l-livelli tal-AB fil-linji kollha mnaqqsa mill-Kunsill u mhux imsaħħa fil-qari tiegħu, bl-eċċezzjoni tal-Intestatura 7; Jirrimarka l-importanza li jiġi żgurat li riżorsi finanzjarji suffiċjenti u kapaċitajiet adegwati ta' riżorsi umani jiġu allokati lill-aġenziji tal-Unjoni, biex ikunu jistgħu jwettqu l-mandat tagħhom, iwettqu l-kompiti tagħhom u jirrispondu bl-aħjar mod għall-konsegwenzi tat-tifqigħa tal-COVID-19; jissottolinja l-fatt li huma meħtieġa koordinazzjoni xierqa u sinerġiji bejn l-aġenziji biex tiżdied l-effikaċja ta' xogħolhom, speċjalment fejn ikun hemm konverġenza lejn objettivi ta' politika speċifiċi, bil-għan li jitħalla jsir użu ġust u effiċjenti tal-fondi pubbliċi; jinsisti li l-Kummissjoni tiżgura allokazzjoni ottimali tal-persunal fost id-Direttorati Ġenerali tagħha li tirrifletti l-ħtiġijiet urġenti u l-prijoritajiet fit-tul relatati mar-rispons għall-kriżi tal-COVID-19 u l-Patt Ekoloġiku Ewropew b'mod partikolari; Jinnota li l-kalendarju prammatiku aġġornat tal-proċedura baġitarja ma tippermettix ftehim f'waqtu dwar il-possibbiltà tat-tieni proposta tal-AB; iqis li huwa kruċjali, għalhekk, li jiġi sfruttat bis-sħiħ il-perjodu kollu tal-konċiljazzjoni baġitarja bil-għan li jintlaħaq ftehim ambizzjuż; Jistabbilixxi l-livell ġenerali ta' approprjazzjonijiet għall-Baġit 2021 (it-taqsimiet kollha) għal EUR 181 762 377 716 f'approprjazzjonijiet ta' impenn, li jirrappreżentaw żieda ta' EUR 15 016 195 740 meta mqabbla mal-AB; jiddeċiedi, barra minn hekk, li jagħmel disponibbli ammont ta' EUR 1 631 420 001 f'approprjazzjonijiet ta' impenn apparti d-diżimpenji skont l-Artikolu 15(3) tar-Regolament Finanzjarju; ifakkar madankollu li dak il-livell għandu jiġi aġġustat wara l-pubblikazzjoni tal-ittra Emendatorja u hekk kif javvanzaw in-negozjati u l-konċiljazzjoni; Ifakkar li, kif esprima fir-riżoluzzjoni leġiżlattiva tiegħu msemmija hawn fuq tas-16 ta' Settembru 2020, sabiex jiġi ffinanzjat il-Baġit 2021, il-kategoriji ġodda ta' riżorsi proprji għandhom jiġu introdotti mill-2021 u kwalunkwe ammont iġġenerat minn riżorsi proprji ġodda lil hinn mil-livell meħtieġ biex jiġu koperti l-obbligi ta' ħlas lura tan-Next Generation EU f'sena partikolari għandu jibqa' fil-baġit tal-Unjoni bħala dħul ġenerali, b'mod partikolari biex jiżdied għall-15-il programm emblematiku tal-UE mill-2021 flimkien maż-żieda korrispondenti tal-limiti massimi tal-QFP; Jenfasizza li Orizzont Ewropa jipprovdi valur miżjud Ewropew qawwi ħafna, u jenfasizza l-importanza tal-programm għal oqsma sinifikanti ta' riċerka Ewropea essenzjali biex il-Patt Ekoloġiku Ewropew jirnexxi, u jikkontribwixxi għat-tranżizzjoni lejn ekonomija u soċjetà newtrali għall-klima sal-2050, u biex tiġi appoġġata t-trasformazzjoni diġitali, li hija essenzjali għall-prosperità futura tal-Unjoni; jisħaq ukoll li t-tifqigħa tal-COVID-19 uriet il-ħtieġa li jsir investiment fir-riċerka dwar is-saħħa; jipproponi għalhekk li Orizzont Ewropa jiżdied b'mod sinifikanti, f'konformità mal-pożizzjoni li ilu jħaddan, li titlob għal baġit globali ta' EUR 120 biljun matul il-perjodu tal-QFP 2021-2027; iqis, barra minn hekk, li l-ammont totali ta' diżimpenji li saru fuq il-QFP attwali sħiħ għandu jkun disponibbli, f'konformità mal-Artikolu 15(3) tar-Regolament Finanzjarju, biex jiġu appoġġati t-tranżizzjonijiet klimatiċi u diġitali u r-riċerka dwar is-saħħa; Jinsab konvint li l-ġlieda kontra l-kanċer għandha tkun prijorità għall-Unjoni, u li jeħtieġ li l-isforzi f'dan ir-rigward jiżdiedu b'mod sinifikanti; jissottolinja l-fatt li r-riċerka dwar il-kanċer hija pilastru importanti f'dik il-ġlieda; jenfasizza li r-riċerka f'dan il-qasam tintensifika mingħajr ebda dewmien; Jitlob li l-baġit tal-Unjoni għall-2021 jiżgura li l-Programm InvestEU jiġi ffinanzjat b'mod suffiċjenti u jwettaq l-objettivi fit-tul tiegħu u jipparteċipa fil-bini mill-ġdid tal-kompetittività fit-tul Ewropea billi jipprovdi aktar kapaċità ta' investiment bil-għan li jiġu appoġġati l-infrastruttura sostenibbli, ir-riċerka, l-innovazzjoni, id-diġitalizzazzjoni, l-SMEs u investimenti soċjali, kif ukoll l-objettiv il-ġdida tiegħu b'terminu qasir li jappoġġa rkupru ekonomiku sostenibbli permezz ta' investimenti strateġiċi sostenibbli; jinnota b'dispjaċir kbir li l-Kunsill Ewropew irrifjuta l-proposta tal-Kummissjoni dwar Strument ta' Appoġġ għas-Solvenza (SSI); jappoġġa l-linja prevista fil-ħidma preparatorja tal-Parlament dwar l-SSI li l-approprjazzjonijiet previsti għall-SSI jiġu trasferiti għall-Programm InvestEU għall-benefiċċju tal-kumpaniji stabbiliti fl-Istati Membri u li joperaw fl-Unjoni; Jenfasizza r-rwol kruċjali tal-Faċilità Nikkollegaw l-Ewropa fit-trawwim tal-iżvilupp ta' network trans-Ewropew ta' prestazzjoni għolja u interkonnettività fl-Istati Membri kollha, b'mod partikolari dawk l-Istati Membri li jappoġġaw mobbiltà sostenibbli u transfruntiera kif ukoll bidla modali, bil-għan li l-emissjonijiet tal-gassijiet serra jitnaqqsu b'60 % sal-2030, jiġu appoġġati l-proġetti tal-enerġija u tat-trasport fil-bidla lejn ekonomija newtrali għall-klima b'sigurtà tal-provvista filwaqt li titqies is-sitwazzjoni speċjali tar-reġjuni insulari u periferiċi Ewropej, u tiġi enfasizzata l-ħtieġa ta' tranżizzjoni diġitali, inkluż it-titjib tal-ħiliet u t-taħriġ mill-ġdid tal-ħaddiema fl-Unjoni; għaldaqstant jipproponi żidiet kbar; Jissottolinja li l-kriżi tal-COVID-19 uriet l-importanza dejjem akbar tad-diġitalizzazzjoni għall-funzjonament ta' kuljum tal-ekonomija; jirrikonoxxi l-importanza tal-Programm Ewropa Diġitali fit-tiswir u l-appoġġ tat-tranżizzjoni diġitali; jipproponi żidiet li jmorru lil hinn mill-pożizzjoni interim tiegħu dwar il-QFP, biex jiġu kkunsidrati l-ħtiġijiet żvelati mill-pandemija; Ifakkar fil-valur fundamentali tal-Programm Spazjali Ewropew, b'mod partikolari l-kontribut ta' Copernicus u Galileo għall-Patt Ekoloġiku Ewropew u konsegwentement jitlob tisħiħ immirat biex jiġi żgurat li l-programmi jkunu jistgħu jappoġġaw l-għanijiet ambjentali tal-Unjoni; jenfasizza l-importanza tal-indipendenza tal-industrija spazjali Ewropea fil-kompetizzjoni globali u jenfasizza l-valur miżjud ta' dawn il-programmi għat-tkabbir tal-impjiegi, il-kompetittività u l-iżvilupp tal-SMEs; Iqis li jeħtieġ ukoll li jissaħħu aktar il-prijoritajiet importanti fl-intestatura; jitlob, inter alia, żieda sostanzjali fl-ammont iddedikat għall-objettivi tal-SMEs li huma ġebla tax-xewka tal-ekonomija tal-Unjoni u għandhom rwol kruċjali fit-twassil ta' investiment ta' kwalità eċċellenti u l-ħolqien tal-impjiegi fl-Istati Membri kollha, anke bl-għan li jiġu appoġġati u jiżdiedu l-parteċipazzjoni tan-nisa fl-SMEs u l-aċċess tagħhom għas-swieq; u li jiġu msaħħa l-programmi ewlenin tar-Raggruppament Spazjali; ifakkar fir-rwol importanti li jaqdu l-aġenziji tal-Unjoni biex jgħinu biex jinkisbu l-objettivi tal-politika tal-Unjoni; jitlob għalhekk finanzjament u persunal suffiċjenti għall-Aġenzija tal-Unjoni Ewropea għaċ-Ċibersigurtà (ENISA), l-Aġenzija tal-Unjoni Ewropea għall-Ferroviji (ERA), l-Awtorità Bankarja Ewropea (EBA), l-Awtorità Ewropea tat-Titoli u s-Swieq (ESMA), il-Programm Spazjali tal-Unjoni Ewropea u l-Korp ta' Regolaturi Ewropej tal-Komunikazzjonijiet Elettroniċi (BEREC) f'konformità mal-kompiti u r-responsabbiltajiet tagħhom; Itenni t-talba tiegħu għal appoġġ lill-SMEs, b'mod partikolari fis-settur tat-turiżmu, l-industrija kreattiva u s-settur tat-trasport sabiex jibnu l-kapaċità tagħhom li jirkupraw mill-konsegwenzi tat-tifqigħa tal-COVID-19; itenni, barra minn hekk, it-talba tal-Parlament, li tirriżulta mir-rapport interim tal-2018 dwar il-Qafas Finanzjarju Pluriennali 2021-2027, għall-ħolqien ta' linja baġitarja speċifika ġdida sabiex jitqies is-settur tat-turiżmu, li huwa ta' importanza qawwija għall-ekonomija kollha tal-Unjoni, il-kompetittività, l-impjiegi (it-turiżmu jiżgura 23 miljun impjieg dirett u indirett fl-Unjoni, speċjalment għaż-żgħażagħ) u l-iżvilupp soċjali, li ntlaqat partikolarment ħażin mill-kriżi tal-COVID-19 u qed jesperjenza tnaqqis rapidu u qawwi fid-domanda u żieda f'daqqa fit-telf ta' impjiegi, filwaqt li qed ipoġġi f'sogru lil ħafna SMEs Ewropej; Jiddispjaċih li l-Kummissjoni ma pproponietx il-ħolqien ta' linja ddedikata għat-turiżmu minħabba s-sitwazzjoni attwali; jitlob appoġġ dirett u indirett rapidu għal dak is-settur, b'mod partikolari għall-SMEs; Iżid għalhekk il-livell ta' approprjazzjonijiet ta' impenn għall-Intestatura 1 b'EUR 6 313 980 774 aktar mill-AB (bl-esklużjoni tal-proġetti pilota u l-azzjonijiet preparatorji), u minnhom, EUR 5 996 664 225 għal programmi emblematiċi; barra minn hekk, fl-intestatura jagħmel disponibbli ammont ta' EUR 1 631 420 001 f'approprjazzjonijiet ta' impenn apparti d-diżimpenji skont l-Artikolu 15(3) tar-Regolament Finanzjarju; Jiddeċiedi li jieħu f'idejh il-qari tal-Kunsill tal-Intestatura 2a; Jenfasizza l-ħtieġa urġenti li jiġu allokati riżorsi addizzjonali għall-Programm EU4Health, li jikkontribwixxi b'mod partikolari biex jiġu indirizzati l-ħtiġijiet strutturali sinifikanti identifikati matul il-kriżi tal-COVID-19, li jistabbilixxi oqsma ta' azzjoni ewlenin bħat-titjib tas-sistemi tas-saħħa nazzjonali u t-tnaqqis tal-inugwaljanzi tas-saħħa, biex b'hekk ikunu żgurati d-disponibbiltà u l-affordabbiltà tal-mediċini u ta' prodotti oħra rilevanti għall-kriżijiet, biex tiġi żgurata provvista kontinwa u f'waqtha ta' servizzi tas-saħħa sesswali u riproduttiva u d-drittijiet relatati (SRHR) aċċessibbli u sikuri u biex tiġi msaħħa inter alia l-ġlieda tal-Unjoni kontra l-kanċer; Jenfasizza l-importanza ta' Erasmus+ bħala programm emblematiku ewlieni u wieħed mill-aktar programmi ta' suċċess tal-Unjoni, b'investiment strateġiku fil-futur tal-Unjoni u ċ-ċittadini tagħha; ifakkar li finanzjament insuffiċjenti għall-programm Erasmus+ jipperikola l-ħolqien kontinwat ta' opportunitajiet ġodda u ż-żieda fl-impjegabbiltà taż-żgħażagħ, kif ukoll il-kapaċità tal-programm li jilħaq l-objettivi l-ġodda tiegħu u li jsostni l-isfidi li jsir aktar inklużiv u ekoloġiku; jiddeċiedi għalhekk li jżid b'mod sostanzjali l-finanzjament għal Erasmus+ f'konformità mal-pożizzjoni tiegħu li jittriplika l-baġit tal-programm; Ifakkar li s-settur kulturali u kreattiv huwa wieħed mis-setturi l-aktar milquta mit-tifqigħa tal-COVID-19, u jitlob tweġibiet u finanzjament adegwati biex jitnaqqas it-telf sostanzjali kontinwu esperjenzat mis-settur minħabba l-għeluq imprevedibbli ta' postijiet matul il-kriżi tal-COVID-19; jipproponi għalhekk li l-linji baġitarji rispettivi ta' Ewropa Kreattiva jiżdiedu sostanzjalment, biex jappoġġaw lis-setturi mill-kriżi; Jinsisti fuq il-ħtieġa ta' trasparenza akbar fl-allokazzjoni tal-fondi taħt id-diversi komponenti u sottoprogrammi tal-programm Erasmus+, billi tiġi restawrata n-nomenklatura preċedenti tiegħu, u tal-Programm dwar iċ-Ċittadini, l-Ugwaljanza, id-Drittijiet u l-Valuri billi tinħoloq linja baġitarja ġdida għall-fergħa tal-valuri tal-Unjoni; itenni t-talba tiegħu lill-Kummissjoni biex iżżid it-trasparenza fl-użu tagħha tal-baġit assenjat għall-attivitajiet multimedjali, b'mod partikolari billi toħloq sensiela ta' linji baġitarji ġodda b'rabta mal-miżuri; Jiddeċiedi li joħloq linja baġitarja ġdida 07 06 04 "Nipproteġu u nippromwovu l-valuri tal-Unjoni" sabiex jissaħħaħ il-fokus ta' finanzjament fuq il-protezzjoni u l-promozzjoni tad-demokrazija, l-istat tad-dritt u d-drittijiet fundamentali, inkluż l-appoġġ lill-attivitajiet tal-organizzazzjonijiet tas-soċjetà ċivili f'dan il-qasam; Itenni t-tbassir tal-Kummissjoni li, fil-kuntest tal-irkupru mit-tifqigħa tal-COVID-19, il-ġlieda kontra l-faqar estrem u b'mod speċjali l-indirizzar tal-faqar fost it-tfal se jsir saħansitra aktar importanti fis-snin li ġejjin; konsegwentement, jinsisti li jeħtieġ tinħoloq linja baġitarja separata taħt l-FSE+ għall-Garanzija Ewropea għat-Tfal, b'allokazzjoni ta' EUR 1 biljun għas-sena 2021; ifakkar fl-importanza ta' Fond għal Għajnuna Ewropea għall-Persuni l-Aktar fil-Bżonn (FEAD) suffiċjenti, speċjalment fil-kuntest tat-tifqigħa tal-COVID-19; Ifakkar li l-kriżi tal-COVID-19 tolqot b'mod sproporzjonat lin-nisa, lill-gruppi ta' persuni li huma soġġetti għal diskriminazzjoni sistematika abbażi tal-ġeneru u lil gruppi vulnerabbli oħra, u jitlob għat-tisħiħ tal-fergħa tal-Impjiegi u l-Innovazzjoni Soċjali biex jiġu appoġġati l-programmi u t-taħriġ bl-għan li timxi 'l quddiem il-parteċipazzjoni tagħhom u tiġi indirizzata l-prekarjetà tagħhom fis-suq tax-xogħol; Jisħaq fuq ir-rwol kruċjali tal-Programm dwar iċ-Ċittadini, l-Ugwaljanza, id-Drittijiet u l-Valuri biex jipproteġi u jippromwovi d-drittijiet u l-valuri minquxa fit-Trattati u fil-Karta tad-Drittijiet Fundamentali tal-UE u jinsisti li huma meħtieġa approprjazzjonijiet addizzjonali għal kull fergħa u partikolarment għall-fergħa Daphne għall-ġlieda kontra l-vjolenza fuq in-nisa u għall-fergħa li tippromwovi l-involviment u l-parteċipazzjoni taċ-ċittadini fil-ħajja tal-Unjoni; Jenfasizza l-importanza tal-Programm dwar il-Ġustizzja fil-kontribut għall-iżvilupp ulterjuri ta' Spazju Ewropew ta' Ġustizzja bbażat fuq l-istat tad-dritt, ir-rikonoxximent reċiproku u l-fiduċja reċiproka, u jiddeċiedi li jsaħħaħ dak il-programm; Jitlob żieda fl-approprjazzjonijiet għar-Raggruppament tematiku tal-Kultura, il-Kreattività u s-Soċjetà Inklużiva biex il-perspettiva tal-ġeneru tiġi integrata aħjar f'kull wieħed mill-programmi, kif ukoll biex jiġu appoġġati u promossi l-istudji u r-riċerka dwar il-ġeneru fl-Unjoni; Iqis li hemm bżonn jiżdiedu l-approprjazzjonijiet għal-linja baġitarja għall-Komunità Ċiprijotta Torka bl-iskop li jingħataw kontribut deċiżiv għall-kontinwazzjoni u l-intensifikazzjoni tal-missjoni tal-Kumitat għall-Persuni Nieqsa f'Ċipru, u appoġġ għall-Kumitat Tekniku bikomunali għall-Patrimonju Kulturali, u b'hekk jiġu promossi l-fiduċja u r-rikonċiljazzjoni bejn iż-żewġ komunitajiet; Jiddispjaċih ħafna li l-Kummissjoni għadha ma weġbitx għat-talba tal-Parlament għal rieżami komprensiv tal-linja baġitarja għall-miżuri multimedjali, b'mod partikolari fir-rigward tal-kuntratt qafas mal-Euronews; jiddeċiedi li jpoġġi l-allokazzjoni baġitarja tiegħu f'riżerva sakemm il-Kummissjoni tkun wieġbet għat-tħassib imqajjem mill-Qorti tal-Awdituri; jinnota madankollu li l-Qorti tal-Awdituri ma tindika l-ebda nuqqas min-naħa ta' Euronews fid-dmirijiet ta' rappurtar kuntrattwali tagħha fl-ambitu tal-qafas attwali; Ifakkar ir-rwol importanti li għandhom l-aġenziji deċentralizzati attivi taħt din l-intestatura; jitlob li l-Aġenzija tal-UE għad-Drittijiet Fundamentali (FRA) tingħata biżżejjed riżorsi finanzjarji u umani biex twettaq il-kompiti tagħha, meta jitqiesu l-proġetti addizzjonali li ġew identifikati permezz tal-proċess ta' konsultazzjoni tal-aġenzija mal-partijiet ikkonċernati; jitlob li l-Istitut Ewropew għall-Ugwaljanza bejn is-Sessi (EIGE) u l-Awtorità Ewropea tax-Xogħol (ELA) jingħataw riżorsi baġitarji adegwati, filwaqt li titqies ir-rilevanza tal-missjoni tagħhom, kif ukoll ir-rwol mistenni tal-ELA fl-iżgurar ta' mobilità ġusta tal-forza tax-xogħol fil-kuntest tal-kriżi tal-COVID-19; jitlob, barra minn hekk, li jiġu allokati fondi u persunal biżżejjed għal aktar prijoritajiet importanti, lill-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust), liċ-Ċentru Ewropew għall-Prevenzjoni u l-Kontroll tal-Mard (ECDC) u lill-Aġenzija Ewropea għall-Mediċini (EMA); Jiddeċiedi li japplika rinforzi mmirati lill-Uffiċċju tal-Prosekutur Pubbliku Ewropew (UPPE) biex jippermetti lill-korp jassumi d-dmirijiet tiegħu mingħajr dewmien u f'konformità mar-rekwiżiti biex iwettaq il-mandat tiegħu; jemmen li n-natura tiegħu tirrikjedi garanzija ta' indipendenza aktar b'saħħitha, u l-baġit tiegħu għandu għalhekk jiġi ppreżentat taħt l-Intestatura 7 bħala entità indipendenti, aktar milli assimilat ma' aġenzija; jissottolinja li l-istabbiliment tal-UPPE ma jridx jirriżulta f'deterjorament tal-ħila tal-Uffiċċju Ewropew Kontra l-Frodi (OLAF) li jaħdem kif suppost; Jiċħad il-proposta tal-Kummissjoni li tgħaqqad linji baġitarji differenti marbuta mal-objettivi tal-politika soċjali; jemmen li linji baġitarji separati, kif kien il-każ fil-passat, jiggarantixxu t-trasparenza u r-riżorsi meħtieġa għal kull wieħed minn dawk l-oqsma ewlenin; Jiddeċiedi li jittrasferixxi l-linja baġitarja 06 04 01 (Strument Ewropew għall-Irkupru - Il-ħlas ta' kupun perjodiku u l-fidi meta jagħlaq) għall-Kapitlu 17, peress li l-ispejjeż kollha tal-finanzjament tal-infiq relatat mal-Istrument Ewropew għall-Irkupru għandhom jingħaddu lil hinn mil-limiti massimi tal-QFP; Isaħħaħ l-Intestatura 2b b'mod ġenerali b'EUR + 5 894 270 074 aktar mill-AB f'approprjazzjonijiet ta' impenn (bl-esklużjoni tal-proġetti pilota u l-azzjonijiet preparatorji), li EUR 6 041 509 293 minnhom huma intiżi għal programmi emblematiċi; Ifakkar li l-Kunsill Ewropew, fil-pożizzjoni tiegħu dwar l-Istrument Ewropew għall-Irkupru, ma żammx il-livell ta' appoġġ għall-Fond għal Tranżizzjoni Ġusta kif previst mill-proposta tal-Kummissjoni; jesprimi tħassib li dan it-tnaqqis se jdgħajjef serjament l-isforzi ta' rkupru; itenni li l-Fond għal Tranżizzjoni Ġusta huwa element essenzjali u indispensabbli fil-bini tal-arkitettura tal-Patt Ekoloġiku Ewropew; jipproponi għalhekk żieda ta' EUR 500 miljun f'approprjazzjonijiet ta' impenn għal dak il-programm emblematiku fl-2021; F'konformità mal-prijorità ġenerali biex jiġi indirizzat it-tibdil fil-klima u prevenut it-telf tal-bijodiversità, jiffoka żidiet sostanzjali b'valur ta' EUR 237 miljun f'approprjazzjonijiet ta' impenn fuq linji baġitarji relatati mal-programm LIFE; jinnota li dik iż-żieda hija maħsuba biex tikkontribwixxi għall-objettivi ewlenin bħall-preservazzjoni tan-natura u l-bijodiversità, l-ekonomija ċirkolari u l-kwalità tal-ħajja, il-mitigazzjoni tat-tibdil fil-klima u l-adattament għalih kif ukoll it-tranżizzjoni lejn enerġija nadifa; jistenna li l-Kummissjoni tirrikjedi l-kapaċità ta' assorbiment meħtieġa għall-użu effettiv ta' dawn il-mezzi addizzjonali; Ifakkar li għadd ta' setturi agrikoli ntlaqtu ħażin mit-tifqigħa tal-COVID-19, u għalhekk jappoġġa rinforzi mmirati fuq il-linji baġitarji għal miżuri ta' appoġġ għas-suq taħt il-Fond Agrikolu Ewropew ta' Garanzija (FAEG) li għandhom l-għan li jtaffu l-effetti tal-kriżi kkawżata minn dik it-tifqigħa, notevolment għall-azjendi agrikoli organiċi u għall-bdiewa fuq skala żgħira; jistenna li l-Ittra Emendatorja taġġusta aktar il-livell ta' approprjazzjonijiet tal-FAEG billi tqis id-dħul assenjat li hu mistenni li jkun disponibbli fl-2021 u parametri oħra, bħall-impatt tat-tifqigħa tal-COVID-19 fuq is-setturi agrikoli; Iqis li l-ebda approprjazzjoni, speċjalment mill-Politika Agrikola Komuni, m'għandha tintuża biex tappoġġa t-tnissil jew it-trobbija ta' barrin li jintużaw għal attivitajiet ta' ġlied letali tal-barrin. Jenfasizza ċ-ċirkostanzi soċjoekonomiċi partikolarment diffiċli fir-reġjuni ultraperiferiċi tal-Unjoni, aggravati mill-impatt tal-kriżi tal-COVID-19; jipproponi, f'dan il-kuntest, li tiżdied il-linja baġitarja li tkopri l-programm POSEI għaż-żamma tal-attività agrikola u għall-provvista tal-ikel u l-prodotti agrikoli fir-reġjuni ultraperiferiċi, li jridu jiġu pprovduti b'riżorsi adegwati; jissottolinja, barra minn hekk, l-importanza li jitqiesu l-karatteristiċi speċjali u r-restrizzjonijiet tar-reġjuni ultraperiferiċi meta jitfasslu l-programmi u l-fondi tal-Unjoni fil-Qafas Finanzjarju Pluriennali 2021-2027 u fin-Next Generation EU. Isaħħaħ il-Fond Ewropew għall-Affarijiet Marittimi u s-Sajd b'EUR 19,6 miljun; jirrikonoxxi li l-2021 se tkun sena ewlenija għas-settur tas-sajd, li se jkollu jħabbat wiċċu, simultanjament, mal-isfidi marbuta mal-adattament għall-objettivi tal-Patt Ekoloġiku Ewropew, mar-riskji assoċjati mal-kriżi tal-COVID-19 u mal-Brexit; Jisħaq fuq l-importanza li jiġu żgurati biżżejjed riżorsi finanzjarji għall-ġbir, il-ġestjoni, l-użu u l-iskambju tad-data fis-settur tas-sajd; Biħsiebu jappoġġa lill-Aġenzija Ewropea għall-Ambjent (EEA) b'riżorsi finanzjarji u umani addizzjonali peress li l-aġenzija hija mistennija li jkollha rwol fundamentali fl-appoġġ ta' azzjonijiet relatati mal-Patt Ekoloġiku, billi timmonitorja u tirrapporta dwar l-istrateġija tal-Unjoni għall-bijodiversità, l-ekonomija ċirkolari, l-adattament għat-tibdil fil-klima u inizjattivi ta' tniġġis żero. Isaħħaħ, b'mod ġenerali, l-Intestatura 3 bi EUR 867 937 490 aktar mill-AB f'approprjazzjonijiet ta' impenn (bl-esklużjoni tal-proġetti pilota u l-azzjonijiet preparatorji), li EUR 739 100 000 minnhom huma intiżi għall-programmi emblematiċi; Iżid il-finanzjament għall-prijoritajiet tal-Parlament fl-oqsma tal-migrazzjoni u l-ġestjoni tal-fruntieri, b'mod l-aktar prominenti l-Fond għall-Ġestjoni Integrata tal-Fruntieri u l-Fond għall-Migrazzjoni u l-Ażil; fl-istess ħin, għandu l-ħsieb li jtejjeb it-trasparenza baġitarja billi jirrifletti l-objettivi speċifiċi taż-żewġ Fondi fl-istruttura tal-baġit, sabiex l-awtorità baġitarja tkun tista' ssegwi n-nefqa aktar mill-qrib; Jissottolinja l-importanza assoluta ta' investiment f'livelli adegwati ta' finanzjament u persunal għall-aġenziji kollha li joperaw fl-oqsma tal-migrazzjoni, l-ażil u l-ġestjoni tal-fruntieri; jitlob riżorsi umani addizzjonali għall-Uffiċċju Ewropew ta' Appoġġ fil-qasam tal-Asil (EASO), li se jkunu meħtieġa biex l-aġenzija timplimenta kif xieraq l-operazzjonijiet tagħha fuq il-post, l-iżvilupp tat-taħriġ, l-attivitajiet analitiċi u l-qafas ta' governanza, kif ukoll għall-Aġenzija tal-Unjoni Ewropea għat-Tmexxija Operattiva ta' Sistemi tal-IT Fuq Skala Kbira fl-Ispazju ta' Libertà, Sigurtà u Ġustizzja (eu-Lisa); jitlob riżorsi finanzjarji u umani addizzjonali għall-Aġenzija Ewropea għall-Gwardja tal-Fruntiera u tal-Kosta (Frontex); Huwa mħasseb ħafna dwar it-telf kontinwu ta' ħajjiet fil-Mediterran; huwa tal-fehma li huwa meħtieġ approċċ aktar fit-tul għall-operazzjonijiet ta' tiftix u salvataġġ (SAR) peress li dawn ma jistgħux jitħallew esklużivament f'idejn atturi mhux statali; iqis li l-Kummissjoni għandha tippreżenta proposta leġiżlattiva biex jiġi stabbilit Fond ta' Tiftix u Salvataġġ biex jiġu appoġġjati l-missjonijiet tas-SAR fil-Mediterran; jipproponi, għaldaqstant, il-ħolqien ta' linja baġitarja ġdida għal dak il-fond biex jitħeġġeġ is-salvataġġ tal-ħajjiet u tintwera solidarjetà fost l-Istati Membri fit-twettiq ta' operazzjonijiet tas-SAR f'konformità mad-dritt internazzjonali u d-drittijiet fundamentali, inkluż id-dritt għall-ħajja u l-prinċipju ta' non-refoulement; Isaħħaħ, l-Intestatura 4 b'EUR 710 251 000 f'approprjazzjonijiet ta' impenn 'il fuq mil-livelli tal-AB, li minnhom EUR 500 251 000 huma intiżi għal programmi emblematiċi; Jisħaq fuq l-importanza ta' definizzjoni progressiva tal-politika ta' sigurtà u ta' difiża komuni tal-Unjoni; jissottolinja l-importanza tat-tisħiħ tal-kooperazzjoni Ewropea fi kwistjonijiet ta' difiża peress li din mhux biss tagħmel l-Ewropa u ċ-ċittadini tagħha aktar sikuri, iżda twassal ukoll għal tnaqqis fl-ispejjeż; jappella għal aktar finanzjament għall-Fond Ewropew għad-Difiża sabiex titrawwem bis-sħiħ bażi industrijali tad-difiża innovattiva u kompetittiva li se tikkontribwixxi għall-awtonomija strateġika tant meħtieġa tal-Unjoni; Jitlob li jiżdied il-finanzjament għall-mobbiltà militari bil-għan li l-Istati Membri jiġu megħjuna jaġixxu aktar malajr u b'mod aktar effikaċi; jinnota li hemm bżonn ta' finanzjament suffiċjenti biex jiġu appoġġati l-missjonijiet u l-operazzjonijiet fl-ambitu tal-politika ta' sigurtà u ta' difiża komuni, inkluż permezz ta' miżuri bħall-finanzjament ta' infrastruttura tat-trasport b'użu doppju u s-simplifikazzjoni tal-awtorizzazzjonijiet diplomatiċi u tar-regoli doganali; Ifakkar ir-rwol importanti tal-aġenziji deċentralizzati li joperaw fil-qasam tas-sigurtà u l-infurzar tal-liġi, b'mod partikolari ċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) u l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol), biex tiġi żgurata l-attività importanti tagħhom fl-ambiti tal-ġlieda kontra t-terroriżmu u l-kriminalità organizzata, u jipproponi żidiet immirati biex ikunu jistgħu jwettqu l-kompiti tagħhom b'mod xieraq; Isaħħaħ l-Intestatura 5 b'mod ġenerali b'EUR 372 320 760 'il fuq mill-AB (bl-esklużjoni tal-proġetti pilota u l-azzjonijiet preparatorji), li EUR 312 829 132 minnhom huma intiżi għal programmi emblematiċi; Jenfasizza li fi żmien meta l-isfidi esterni u l-kwistjonijiet ta' relazzjonijiet internazzjonali qed isiru aktar importanti u qed jiddominaw il-politika internazzjonali, id-dimensjoni esterna tal-baġit tal-Unjoni trid tkun iffinanzjata b'mod xieraq u preparata biex twieġeb mingħajr dewmien għall-isfidi attwali, emerġenti, kif ukoll dawk futuri; jinnota li parti kbira mill-infiq fuq l-azzjoni esterna hija kkonċentrata fuq l-NDICI il-ġdid, li dwaru għadhom għaddejjin negozjati leġiżlattivi interistituzzjonali; Jiddispjaċih li n-nomenklatura l-ġdida għal azzjoni esterna, kif proposta mill-Kummissjoni, hija ferm inqas dettaljata minn dik preċedenti u b'hekk tnaqqas it-trasparenza, il-prevedibbiltà, l-obbligu ta' rendikont u l-iskrutinju, u tillimita l-kapaċità tal-awtorità baġitarja li tagħmel għażliet li jirriflettu l-prijoritajiet politiċi; jinsisti, għaldaqstant, li hija meħtieġa struttura baġitarja aktar differenzjata, b'linji ddedikati għall-aktar benefiċjarji, oqsma ta' politika u subreġjuni importanti, sabiex jissaħħu ċ-ċarezza u l-leġibbiltà tal-baġit; jipproponi għalhekk nomenklatura riveduta għall-NDICI, adattata għall-istrumenti l-ġodda, filwaqt li jiġi introdott livell ogħla ta' dettall; Jappella għal żieda fil-livelli ta' finanzjament għall-programmi ġeografiċi u tematiċi kollha fl-ambitu tal-NDICI, skont il-pożizzjoni tiegħu fl-ewwel qari dwar dan tal-aħħar; itenni l-pożizzjoni tiegħu li l-programmi tematiċi fl-ambitu tal-NDICI, għandhom jissaħħu biex l-Unjoni tkun tista' żżomm ir-rwol tagħha f'dawn l-oqsma ta' prijorità; jissottolinja li l-pożizzjoni tiegħu dwar l-allokazzjonijiet għall-NDICI hija kompletament allinjata mal-ammonti stabbiliti fil-pożizzjoni tal-Parlament fl-ewwel qari dwar l-NDICI; Jipproponi l-ħolqien ta' linja baġitarja ddedikata għas-"sostenn lill-proċess politiku fil-Libja" bl-objettiv li jingħata kontribut għal riżoluzzjoni paċifika għall-kunflitt Libjan; Jindika l-isfidi persistenti fil-viċinat tal-Lvant u tan-Nofsinhar tal-Unjoni, li l-baġit iddedikat għalih għandu għalhekk jiġi msaħħaħ, kif ukoll l-importanza li l-Aġenzija ta' Fondi u tax-Xogħol tan-Nazzjonijiet Uniti għar-Refuġjati tal-Palestina fil-Lvant Qarib tingħata aktar appoġġ finanzjarju biex twettaq il-mandat tagħha, fid-dawl tal-ħtiġijiet dejjem akbar tar-refuġjati Palestinjani u bħala investiment lejn l-istabbiltà u l-iżvilupp fir-reġjun; ifakkar fl-importanza li jiġu żviluppati relazzjonijiet stabbli u kooperazzjoni b'saħħitha bejn l-Unjoni u l-Afrika u jqis li huwa xieraq li jiġu ddedikati biżżejjed riżorsi finanzjarji għall-iżvilupp ta' dak il-kontinent, li jikkontribwixxu, fost l-oħrajn, għall-mitigazzjoni tal-kawżi fundamentali tal-migrazzjoni furzata; Jenfasizza l-ħtieġa urġenti li tissaħħaħ il-kooperazzjoni għall-iżvilupp dwar is-saħħa, programmi ta' apprendiment inklużiv u mill-bogħod ta' kwalità għolja, u l-adattament għat-tibdil fil-klima u l-mitigazzjoni tiegħu, kif ukoll dwar il-bijodiversità, in-nutrizzjoni, l-agrikoltura sostenibbli u s-sigurtà tal-ikel, hekk kif il-kriżi tal-COVID-19 taggrava x-xejra 'l fuq tal-ġuħ fid-dinja; jirrimarka, f'dak ir-rigward, li l-appoġġ għall-bini u t-tisħiħ tal-istituzzjonijiet u l-edukazzjoni biex titkabbar il-forza tax-xogħol b'ħiliet speċjalizzati huwa ta' importanza kbira; jafferma li huwa essenzjali li l-ammont tal-linji baġitarji ddedikati għan-nies, għall-pjaneta, għall-prosperità u għas-sħubija jkun ferm ogħla miċ-ċifra stabbilita għal-linja tal-Isfidi Globali fl-AB; Jissottolinja l-ħtieġa ta' finanzjament sinifikanti tal-Balkani tal-Punent fid-dawl tal-proċess ta' adeżjoni kif ukoll għadd kbir ta' sfidi li l-Unjoni u l-pajjiżi kandidati jeħtieġ li jiffaċċjaw; iqis li huwa essenzjali li n-nomenklatura l-ġdida għall-istrument IPA III tinkludi linji baġitarji separati għall-Balkani tal-Punent u t-Turkija, fid-dawl tan-natura sensittiva ħafna tal-finanzjament tal-Unjoni għat-Turkija; Jiddenunzja l-ksur kontinwu min-naħa tat-Turkija tad-dritt internazzjonali u tal-Unjoni, u tal-prinċipji u l-valuri tal-Unjoni; jitlob li l-finanzjament għar-riformi politiċi fit-Turkija jkun iddedikat esklussivament għat-trawwim tad-djalogu u l-għoti ta' appoġġ lis-soċjetà ċivili, lill-atturi mhux statali u lill-kuntatti interpersonali, sakemm il-pajjiż ma jagħmilx progress fir-rigward tad-demokrazija, l-istat tad-dritt u d-drittijiet tal-bniedem; jikkundanna bil-qawwa l-provokazzjonijiet u l-ksur ripetuti tas-sovranità Griega u Ċiprijotta min-naħa tat-Turkija; Jinsisti, aktar u aktar fil-klima attwali tal-COVID-19 u wara d-deċiżjoni deplorevoli tal-Kunsill Ewropew li jelimina l-pilastru estern tan-Next Generation EU, fuq il-ħtieġa li jiżdied il-kapitolu dwar l-għajnuna umanitarja u l-ħtieġa ta' salvagwardji kontra l-esklużjoni tal-użu intern jew estern tar-Riżerva ta' Solidarjetà u Għajnuna ta' Emerġenza; jissottolinja l-ħtieġa li jiġi żgurat il-finanzjament kontinwu tal-inizjattiva Voluntiera tal-Għajnuna tal-UE, f'każ ta' impass fin-negozjati li għaddejjin dwar il-programm tal-Korp Ewropew ta' Solidarjetà; Jappella, insegwitu tal-iżviluppi inkwetanti reċenti fil-Belarussja, għall-appoġġ tal-Unjoni permezz tas-Servizz Ewropew għall-Azzjoni Esterna u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ/VP), kif ukoll permezz tal-ħolqien ta' Rappreżentant Speċjali ġdid għall-Belarussja, biex jiġi appoġġat il-proċess għal tranżizzjoni paċifika tal-poter f'konformità ma' djalogu mmexxi min-NU jew inkella mill-OSKE u bbażat fuq il-protezzjoni tad-drittijiet tal-bniedem u r-rieda tal-poplu Belarussu; Jenfasizza, fid-dawl tat-theddid relatat maċ-ċibersigurtà kif ukoll it-tixrid ta' aħbarijiet foloz, il-ħtieġa li l-baġit tal-Unjoni jindirizzahom u jirreaġixxi għalihom aħjar fuq livell orizzontali, kemm fil-kwartieri ġenerali kif ukoll fid-delegazzjonijiet tal-Unjoni madwar id-dinja; iqis għalhekk li huwa neċessarju li jissaħħu l-linji ddedikati għall-komunikazzjoni strateġika għall-azzjoni esterna; Isaħħaħ l-Intestatura 5 b'mod ġenerali b'EUR 698 781 256 'il fuq mill-AB (bl-esklużjoni tal-proġetti pilota u l-azzjonijiet preparatorji), li EUR 583 041 792 minnhom huma intiżi għal programmi emblematiċi; Jiddeċiedi li, f'dan l-istadju, ma jirrestawrax it-tnaqqis tal-Kunsill fl-Intestatura 7; Jiddispjaċih ħafna li l-Kummissjoni għadha ma weġbitx għat-talba tal-Parlament għal aċċess sħiħ għall-kuntratti u l-informazzjoni li jikkonċernaw il-kuntratt relatat mat-tilqim tal-COVID-19 kopert mill-Abbozz ta' Baġit Emendatorju Nru 8/2020; jitlob li l-Kummissjoni tagħti lill-awtorità baġitarja aċċess għall-kuntratt relatat mat-tilqim tal-COVID-19 qabel tmiem l-2020; Proġetti pilota u azzjonijiet preparatorji (PP-AP) Ifakkar fl-importanza tal-proġetti pilota u tal-azzjonijiet preparatorji (PP-AP) bħala għodod għall-formulazzjoni ta' prijoritajiet politiċi u għall-introduzzjoni ta' inizjattivi ġodda li għandhom il-potenzjal li jinbidlu f'attivitajiet u programmi permanenti tal-Unjoni; jadotta, wara li wettaq analiżi bir-reqqa tal-proposti kollha mressqa, pakkett ibbilanċjat ta' PP-AP li jirrifletti l-prijoritajiet politiċi tal-Parlament; jistieden lill-Kummissjoni timplimenta malajr il-PP-AP, f'kooperazzjoni mill-qrib ma' Membri, u tipprovdi feedback dwar il-prestazzjoni tagħhom u r-riżultati miksuba fuq il-post; Jissottolinja l-ħtieġa li jiġi pprovdut livell suffiċjenti ta' approprjazzjonijiet ta' pagament fil-Baġit 2021 li jieħu kont tal-volum ta' pagamenti pendenti fi tmiem l-2020 sabiex tiġi evitata l-akkumulazzjoni ta' talbiet mhux imħallsa mill-QFP 2014-2020 u biex tiġi ffinanzjata minn qabel in-nefqa relatata mal-kriżi tal-COVID-19; jinnota li, minħabba d-dewmien fl-implimentazzjoni tal-perjodu ta' programmazzjoni 2014-2020 ħafna mill-pagamenti rilevanti se jitħallsu fis-snin 2021 u 2022; jissottolinja ż-żieda fil-preċiżjoni tat-tbassir tal-Istati Membri li jeħtieġ li jiġi kkunsidrat b'mod sħiħ fil-Baġit 2021; jisħaq, għalhekk, li huwa meħtieġ pjan ta' pagamenti kredibbli għall-QFP 2021-2027, li jipprevedi biżżejjed pagamenti fl-ewwel snin tiegħu, bil-possibbiltà li pagamenti mhux użati jiġu riportati għas-snin ta' wara bl-għajnuna ta' strumenti speċjali li jmorru lil hinn mill-pagamenti massimi tal-QFP; Ifakkar li diversi miżuri leġiżlattivi ġew adottati matul l-2020 bil-għan li jiffaċilitaw l-assorbiment, inaqqsu l-burokrazija u jaċċelleraw l-iżborż reali tal-fondi fl-ambitu ta' diversi programmi sabiex jipprovdu fluss ta' flus u likwidità f'kuntest ta' dipressjoni ekonomika qawwija; jemmen li dan l-approċċ ikun kompromess b'mod qawwi u inġustifikabbli jekk ma jkunx sostnut minn livell suffiċjenti ta' approprjazzjonijiet ta' pagament fl-2021; jitlob għalhekk li jkun hemm mezzi adegwati disponibbli mill-adozzjoni tal-Baġit 2021; jimpenja ruħu li jieħu l-passi kollha meħtieġa għall-aġġustament tal-approprjazzjonijiet ta' pagament matul l-eżekuzzjoni tul l-2021; Itenni l-pożizzjoni tal-Parlament tal-4 ta' April 2019 dwar il-proposta għal regolament tal-Parlament Ewropew u tal-Kunsill dwar il-protezzjoni tal-baġit tal-Unjoni fil-każ ta' nuqqasijiet ġeneralizzati fir-rigward tal-istat tad-dritt fl-Istati Membri; jissottolinja l-importanza li jkun hemm mekkaniżmu fis-seħħ biex jipproteġi l-baġit tal-Unjoni fejn ikun hemm theddida sistemika għall-valuri minquxa fl-Artikolu 2 tat-Trattat dwar l-Unjoni Ewropea, u fejn ikunu involuti l-interessi finanzjarji tal-Unjoni; jenfasizza li l-Parlament mhux se jaċċetta ftehim dwar mekkaniżmu li ma jipproteġix il-baġit tal-Unjoni kontra nuqqasijiet ġenerali fl-istat tad-dritt; Taqsimiet oħrajn Taqsima I – Il-Parlament Ewropew Jesprimi s-sorpriża u t-tħassib serju tiegħu rigward it-tnaqqis propost min-naħa tal-Kummissjoni fil-baġit tal-Parlament, li għal darb'oħra jikser it-tradizzjoni ta' kooperazzjoni tajba bejn iż-żewġ istituzzjonijiet; jerġa' jġib l-approprjazzjonijiet stabbiliti fl-estimi kif kienu fuq il-bażi ta' analiżi bir-reqqa u responsabbli tal-bżonnijiet tal-Parlament għall-2021 u adottati b'maġġoranza kbira mill-plenarja fir-riżoluzzjoni tiegħu li ssemmiet hawn fuq tal-14 ta' Mejju 2020, u jaġġustahom biex jitqies it-twaqqif ta' ħames kumitati parlamentari ġodda meta jerġgħu jiġu stabbiliti l-approprjazzjonijiet; jenfasizza li, matul l-2021, jista' jkun meħtieġ li l-Baġit 2021 jiġi aġġustat sabiex titqies l-evoluzzjoni tal-kriżi tal-COVID-19; Jinnota n-negozjati li għaddejjin bħalissa dwar il-Qafas Finanzjarju Pluriennali l-ġdid għall-2021-2027 u l-inċertezza rigward il-livell ta' finanzjament tal-Intestatura 7 l-ġdida - Amministrazzjoni Pubblika Ewropea; jisħaq li l-Parlament issodisfa l-objettiv ta' tnaqqis ta' 5 % tal-persunal u fil-fatt laħaq tnaqqis globali ta' 6 %; jenfasizza l-fatt li, mill-adozzjoni tat-Trattat ta' Lisbona, il-Parlament kellu jlaħħaq ma' ammont akbar ta' kompiti; jinnota li fl-aħħar leġiżlatura nkisbu sinerġiji u ridefinizzjoni tal-prijoritajiet; jisħaq fuq il-fatt li l-funzjonament tal-Parlament jiddependi mit-twettiq tal-kompiti politiċi, leġiżlattivi u amministrattivi tiegħu, li jirrikjedu livelli adegwati ta' persunal; jinsab imħasseb ħafna dwar in-nuqqas serju u strutturali ta' persunal f'ħafna segretarjati tal-kumitati hekk kif il-persunal huwa konfrontat biż-żieda sinifikanti fl-ammont ta' xogħol tiegħu, u jistieden lill-Bureau u lis-Segretarju Ġenerali jipprovdu b'mod urġenti soluzzjonijiet biex fis-segretarjati tal-kumitati jiġu impjegati l-persuni meħtieġa; Itenni l-prijoritajiet tal-Parlament għas-sena finanzjarja li jmiss, jiġifieri, li jiffoka l-baġit tal-Parlament fuq il-funzjonijiet ewlenin tiegħu li jilleġiżla, jaġixxi bħala fergħa tal-awtorità baġitarja, jirrappreżenta liċ-ċittadini u jiskrutinizza l-ħidma ta' istituzzjonijiet oħra, kif ukoll jipprovdi r-riżorsi għal proġetti ta' prijorità dwar l-involviment maċ-ċittadini, Parlament ekoloġiku li jippromwovi l-iffrankar tar-riżorsi, Parlament aċċessibbli, li jirrispetta bis-sħiħ il-kwistjonijiet tal-ġeneru, is-sigurtà tal-bini, is-sigurtà ċibernetika u l-iżvilupp tal-IT, u proġetti ta' bini pluriennali; F'konformità mal-estimi li adotta l-Parlament: (a) jilqa' l-miżuri meħuda mill-Parlament fir-rigward tat-tifqigħa tal-COVID-19, inklużi metodi ta' ħidma temporanji ġodda u l-provvediment ta' ċentru tal-ittestjar ta' skrinjar tal-COVID-19 għall-Membri u l-persunal; itenni t-talba tiegħu lis-Segretarju Ġenerali biex jevalwa l-konsegwenzi finanzjarji ta' dawk il-miżuri għall-baġits tal-Parlament għall-2020 u l-2021 u jippreżenta tali evalwazzjoni lill-Kumitat għall-Baġits tal-Parlament f'Novembru 2020; jistieden lis-Segretarju Ġenerali ifassal linji gwida dettaljati biex issir tħejjija aħjar għal kwalunkwe avveniment futur ta' force majeure sabiex jiġi żgurat twettiq kontinwu tal-funzjonijiet leġiżlattivi tal-Parlament jekk ma jkunx jista' jiġi rrispettat il-funzjonament ordnat; (b) itenni t-talba tiegħu lill-Bureau għal pjan direzzjonali dettaljat dwar il-kisba tal-miri ambjentali ambizzjużi u t-tnaqqis tal-marka tal-karbonju tiegħu kif stabbilit fid-deċiżjoni tal-Bureau tas-16 ta' Diċembru 2019 u għal rieżami annwali tar-riżultati li għandu jiġi ppreżentat lill-Kumitat għall-Baġits tal-Parlament; (c) ifakkar fit-talba tiegħu biex l-allowances għall-missjonijiet tal-assistenti parlamentari akkreditati (APA) għall-missjonijiet li jwettqu bejn it-tliet postijiet tax-xogħol tal-Parlament jiġu allinjati mal-livell tal-allowances għall-uffiċjali u aġenti oħra; jitlob għal darb'oħra li ssir r-reviżjoni tad-dispożizzjonijiet ta' implimentazzjoni li jirregolaw il-ħidma tad-delegazzjonijiet u l-missjonijiet barra mill-Unjoni biex tiġi kkunsidrata l-possibbiltà li l-APAs, soġġetti għal ċerti kundizzjonijiet, jakkumpanjaw lill-Membri f'delegazzjonijiet u missjonijiet uffiċjali tal-Parlament; (d) itenni t-talba tiegħu lill-Bureau biex jistabbilixxi flessibbiltà sħiħa tal-preżenza għall-Membri matul il-Ġimgħat Ħodor; (e) jissottolinja l-ħtieġa li l-Kumitat għall-Baġits tal-Parlament jirċievi l-informazzjoni rilevanti kollha relatata mal-baġit tal-Parlament fil-ħin u b'mod li jinftiehem sabiex ikun jista' jieħu deċiżjonijiet infurmati; itenni bil-qawwa t-talbiet tiegħu għal: - analiżi dettaljata u ġustifikazzjoni tal-ispejjeż u l-iffrankar relatati mal-ħruġ tar-Renju Unit mill-Unjoni u li ċ-ċifri preċiżi jiġu kkomunikati lill-Kumitat għall-Baġits tal-Parlament f'Novembru 2020; - analiżi dettaljata tan-nefqa għall-istabbiliment taċ-ċentri l-ġodda tal-Europa Experience għall-2021 filwaqt li jitqiesu l-konsegwenzi potenzjali tat-tifqigħa tal-COVID-19 fuq il-prospetti tas-suq lokali u l-introduzzjoni tal-ispazji tal-Europa experiences; - analiżi dettaljata tan-nefqa għall-istrateġija l-ġdida għall-viżitaturi u l-kampanja ta' informazzjoni ta' erba' snin, kif ukoll evalwazzjoni bir-reqqa tal-kampanja ta' komunikazzjoni mwettqa qabel u matul l-elezzjonijiet Ewropej tal-2019; huwa tal-fehma li kwalunkwe miżura ġdida ta' komunikazzjoni għandha tkun ibbażata fuq analiżi oġġettiva u fattwali ta' dik l-evalwazzjoni; - analiżi dettaljata u bir-reqqa tal-ispejjeż ta' rappreżentazzjoni tal-preżenza diplomatika lil hinn mill-fruntieri tal-Unjoni fl-Indoneżja (Jakarta), l-Etjopja (Addis Ababa) u l-Istati Uniti (New York); - aktar dettalji dwar in-nefqa għall-ġestjoni tal-proġett tal-kostruzzjoni tal-fergħa tal-Punent tal-bini Konrad Adenauer; - ħarsa ġenerali tal-bini l-ieħor kollu, attwalment mikrija mill-Parlament fit-tliet postijiet u li se jibqa' okkupat fl-2021 kif ukoll previżjoni dettaljata tal-ispejjeż tal-enerġija ; jitlob, f'dan ir-rigward, iffrankar tal-enerġija ekoloġika; - analiżi tal-impatt fuq ir-riżorsi umani, speċjalment fuq it-tradutturi u l-interpreti, tal-proġett tad-Direttorat Ġenerali għat-Traduzzjoni biex tiġi żviluppata għodda li tkun kapaċi tittraskrivi u tittraduċi b'mod awtomatiku dibattiti parlamentari multilingwi f'ħin reali; - proċess ta' teħid ta' deċiżjonijiet trasparenti fil-qasam tal-politika immobiljarja; (f) jitlob lill-Bureau biex jgħarraf id-deċiżjoni tiegħu dwar il-futur tal-bini Spaak fi Brussell u jagħti analiżi dettaljata tal-ispejjeż fi tmiem il-kompetizzjoni arkitettonika mnedija mill-Parlament fl-2020 għar-rinnovazzjoni u/jew is-sostituzzjoni tiegħu; ifakkar li l-Baġit 2021 jinkludi partiti għat-tħejjija tax-xogħlijiet fil-bini Spaak; (g) ifakkar fir-rakkomandazzjonijiet fir-riżoluzzjonijiet tal-Parlament tas-26 ta' Ottubru 2017, tal-11 ta' Settembru 2018 u tal-15 ta' Jannar 2019 dwar il-ġlieda kontra l-fastidju u l-abbuż sesswali fl-Unjoni kif ukoll il-miżuri għall-prevenzjoni u l-ġlieda kontra l-fastidju morali u l-fastidju sesswali; jirrikonoxxi l-miżuri meħuda mis-Segretarju Ġenerali għall-prevenzjoni u l-ġlieda kontra tali okkorrenzi; jitlob li s-Segretarju Ġenerali jipprovdi l-informazzjoni kollha dwar il-programm għall-futur qarib; jitlob lis-Segretarju Ġenerali jipprovdi valutazzjoni tal-proċeduri ġodda ta' fastidju qabel jippreżenta l-estimi għall-2022 lill-Bureau; huwa tal-fehma li l-persunal kif ukoll il-Membri għandhom jiġu mħeġġa jipparteċipaw f'korsijiet ta' taħriġ biex tiġi minimizzata l-okkorrenza ta' każijiet bħal dawn fil-Parlament; (h) ifakkar fit-talba tal-Bureau lis-Segretarju Ġenerali biex jinvestiga, hekk kif ikun possibbli mil-lat legali, modi ħalli jiġi żgurat finanzjament sostenibbli tal-Fond ta' Pensjoni Volontarja; (i) ifakkar fit-talba tiegħu lis-Segretarju Ġenerali biex jivverifika li l-ogħla standards tal-liġi tax-xogħol qed jiġu osservati mill-kuntratturi esterni fir-rigward tal-ħaddiema responsabbli mit-tindif fil-Parlament, kif ukoll għall-ħaddiema fir-ristoranti self-service, b'mod partikolari fir-rigward tal-pressjoni psikoloġika u l-kundizzjonijiet tax-xogħol minħabba l-COVID-19. Taqsimiet oħra (Taqsimiet IV-X) Jinnota li, sostanzjalment, l-AB jirrifletti l-estimi tal-istituzzjonijiet varji li jaqgħu taħt it-taqsimiet l-oħra tal-baġit u għalhekk jaqbel, b'xi eċċezzjonijiet, mar-rekwiżiti finanzjarji tagħhom; iqis li t-tnaqqis orizzontali u sistematiku propost mill-Kunsill għalhekk ikollu effett negattiv fuq il-ħidma tal-istituzzjonijiet ikkonċernati u konsegwentement fuq il-kontribuzzjoni vitali li jagħmlu għall-funzjonament tal-Unjoni; jipproponi, f'dan ir-rigward, li l-livelli tal-AB jerġgħu jiġu kif kienu kważi fil-każijiet kollha, inkluż fir-rigward tat-tabelli tal-persunal tal-Qorti tal-Ġustizzja, il-Kumitat Ekonomiku u Soċjali, il-Kumitat tar-Reġjuni (KtR), l-Ombudsman u s-SEAE; ma jimmodifikax, konformement mal-gentlemen's agreement, il-qari tal-Kunsill li jikkonċerna l-Kunsill u l-Kunsill Ewropew; Iqis li, f'għadd limitat ta' każijiet u b'kont meħud tal-estimi tal-istituzzjonijiet, huwa meħtieġ li jiżdiedu l-linji 'l fuq mill-AB; jipproponi għaldaqstant: (a) li, fir-rigward tal-Kumitat Ekonomiku u Soċjali Ewropew u tal-KtR, jiżdiedu l-approprjazzjonijiet 'il fuq mill-AB għal xi linji, sabiex jinżamm livell ta' approprjazzjonijiet simili f'konformità mal-estimi tagħhom; (b) li, fir-rigward tas-Servizz Ewropew għall-Azzjoni Esterna, jiżdiedu l-approprjazzjonijiet 'il fuq mill-AB għal-linja 2214 "Kapaċità ta' Komunikazzjoni Strateġika" u l-linja 3001 "Persunal estern u servizzi minn barra". Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-emendi għall-abbozz tal-baġit ġenerali, lill-Kunsill, lill-Kummissjoni, lill-istituzzjonijiet l-oħra u lill-entitajiet ikkonċernati kif ukoll lill-parlamenti nazzjonali.
Extracted from TA-9-2020-0302_MT.docx